
[bookmark: TextBodyBegin]Parlamentul European,
–	având în vedere rezoluțiile sale precedente referitoare la Azerbaidjan,
–	având în vedere articolul 144 alineatul (5) și articolul 132 alineatul (4) din Regulamentul său de procedură,
A.	întrucât Azerbaidjanul și-a intensificat represiunea împotriva societății civile, a activiștilor și a mass-mediei care a rămas independentă, cum ar fi Abzas Media, prin detenții și hărțuire judiciară; întrucât, potrivit organizațiilor societății civile, în prezent există aproape 300 de prizonieri politici în Azerbaidjan; întrucât indicele privind libertatea în lume pentru 2024 al Freedom House plasează Azerbaidjanul printre țările cele mai puțin libere din lume, pe un loc inferior Rusiei și Belarusului;
B.	întrucât Gubad Ibadoghlu, economist politic și figură a opoziției, a fost arestat de autoritățile azere în iulie 2023 și a rămas în detenție până la 22 aprilie 2024, când a fost transferat în arest la domiciliu; întrucât starea sa de sănătate s-a deteriorat semnificativ de la arestarea sa, ca urmare a torturii, a condițiilor inumane de detenție și a faptului că i s-au refuzat îngrijiri le medicale adecvate, ceea ce i-a pus viața în pericol;
C.	întrucât Ilhamiz Guliyev, apărător al drepturilor omului, a fost arestat arbitrar la 4 decembrie 2023 pe baza unor acuzații îndoielnice de trafic de droguri, după ce a depus mărturie în calitate de avertizor de integritate cu privire la manipularea de către poliție a unor probe împotriva criticilor guvernului; întrucât el se confruntă cu până la 12 ani de închisoare,
1.	îndeamnă Azerbaidjanul să îl elibereze imediat și necondiționat pe Ilhamiz Guliyev; ia act de faptul că Gubad Ibadoghlu a fost eliberat și plasat în arest la domiciliu și invită autoritățile să ridice interdicția de călătorie și să renunțe la toate acuzațiile împotriva sa; invită Azerbaidjanul să se asigure de urgență că el beneficiază de o examinare medicală independentă, efectuată de un medic ales de el, și să îi permită să primească tratament în străinătate;
2.	îndeamnă Azerbaidjanul să elibereze imediat și necondiționat toți ceilalți prizonieri politici, inclusiv Tofig Yagublu, Akif Gurbanov, Bakhtiyar Hajiyev, apărători ai drepturilor omului, și jurnaliștii Ulvi Hasanli, Sevinj Vagifgizi, Nargiz Absalamova, Hafiz Babali, Elnara Gasimova, Aziz Orujov, Rufat Muradli, Avaz Zeynalli, Elnur Shukurov, Alasgar Mammadli, Farid Ismayilov, precum și cetățenii UE și ai țărilor terțe;
3.	reamintește autorităților azere obligațiile lor de a respecta demnitatea umană și libertățile fundamentale și le invită să abroge legislația represivă care aproape împinge în afara legii organizațiile neguvernamentale independente și mass-media;
4.	consideră că încălcările actuale ale drepturilor omului în Azerbaidjan sunt incompatibile cu pregătirile țării pentru găzduirea COP29; solicită organizatorilor să se asigure că drepturile omului, libertățile fundamentale și participarea efectivă a societății civile sunt pe deplin consacrate și garantate în acordul cu țara gazdă;
5.	invită Comisia să ia în considerare suspendarea parteneriatului strategic cu Azerbaidjanul în domeniul energiei; insistă ca orice viitor acord de parteneriat să fie condiționat de eliberarea tuturor prizonierilor politici și de îmbunătățirea situației generale a drepturilor omului în această țară;
6.	invită reprezentantul special al UE pentru drepturile omului să solicite reuniuni cu prizonierii politici din Azerbaidjan;
7.	solicită ca, în cadrul regimului mondial de sancțiuni al UE în materie de drepturi ale omului, să fie sancționați funcționarii azeri care au comis încălcări grave ale drepturilor omului;
8.	încredințează Președintei sarcina de a transmite prezenta rezoluție Consiliului, Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, statelor membre, precum și președintelui, guvernului și parlamentului Azerbaidjanului.

